Ntho ea bobeli eo u ka e etsang ke hore u nahane ka tsela eo Jesu a ileng a bontša hore o lerato esita leha a ne a utloisoa bohloko. (1 Pet. 2:21, 23) Re ka etsa joalo haholo ha motho e mong a re hatile torong kapa ha re tšoaroa ka leeme ka tsela e itseng ka hore re ipotse hore na Jesu eena o ne a ka etsa’ng ha a utloisitsoe bohloko. Morali’abo rona Leigh o re ho etsa joalo ho ile ha mo thusa hore a se ke a potlakela ho halefa. O re: “Ka le leng, ’mè e mong eo ke sebetsang le eena o ile a romella basebetsi-’moho le ’na molaetsa oo ho oona a neng a bua hampe ka ’na le mosebetsi oo ke o etsang. Ke ile ka utloa bohloko haholo. Empa ka ipotsa hore na nka etsisa Jesu joang le hore na eena a ka be a ile a etsa’ng haeba a ne a le boemong boo. Kahoo, ka etsa qeto ea hore ke tlohele taba eo ’me ke se ke ka nahana ka thata ka eona. Ka mor’a nako, ke ile ka tseba hore ’mè eo o ne a imetsoe kelellong ka lebaka la bokulo bo neng bo mo tšoere. Kahoo, ka nahana hore e ka ’na eaba o ne a buile hampe ka ’na hobane a ne a imetsoe kelellong, eseng hobane a ne a batla. Ho nahanisisa ka tsela eo Jesu a neng a le lerato ka eona leha a ne a utloisoa bohloko ho ile ha nthusa hore le ’na ke rate mosebetsi-’moho le ’na le hoja a ne a nkutloisitse bohloko.” Re tla lula re etsa lintho tse bontšang hore re lerato hafeela re etsisa Jesu.